*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 27ης Μαΐου 1981

περί χορηγήσεως αδείας στο Ηνωμένο Βασίλειο να παρατείνει την ισχύ ορισμένων μέτρων προστασίας σχετικά με τις νωπές μπανάνες καταγωγής ορισμένων τρίτων χωρών

(Το κείμενο στην αγγλική γλώσσα είναι το μόνο αυθεντικό)

(81/609/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 115,

Εκτιμώντας:

ότι, με την απόφαση 80/1158/ΕΟΚ της 28ης Νοεμβρίου 1981 (1), η Επιτροπή χορήγησε άδεια στο Ηνωμένο Βασίλειο να εξαιρέσει από την κοινοτική μεταχείριση τις νωπές μπανάνες της κλάσεως 08.01 Β Ι του Κοινού Δασμολογίου, καταγωγής ορισμένων τρίτων χωρών της ζώνης του δολλαρίου (2), και οι οποίες τίθενται σε ελεύθερη κυκλοφορία στα άλλα Κράτη μέλη·

ότι η ισχύς της αποφάσεως αυτής λήγει στις 31 Μαΐου 1981 και ότι η κυβέρνηση του Ηνωμένου Βασιλείου υπέβαλε αίτηση στις 7 Μαΐου 1981 στην Επιτροπή των Ευρωπαϊκών Κοινοτήτων προκειμένου να της χορηγηθεί άδεια να επεκτείνει την ισχύ των μέτρων προστασίας που προβλέπονται στην ανωτέρω απόφαση·

ότι, σύμφωνα με τις πληροφορίες που έχει συγκεντρώσει η Επιτροπή, ορισμένες χώρες ΑΚΕ και ΥΧΕ, οι οποίες είναι οι συνήθεις προμηθευτές του Ηνωμένου Βασιλείου, υφίστανται ακόμη τις συνέπειες των φυσικών καταστροφών από τις οποίες επλήγησαν κατά το 1980 και οι παραδόσεις τους προς το Ηνωμένο Βασίλειο δεν πρόκειται να φθάσουν σύντομα στο σύνηθες επίπεδο·

ότι, ως εκ τούτου, οι συνθήκες οι οποίες οδήγησαν την Επιτροπή στη λήψη της ανωτέρω αποφάσεως δεν άλλαξαν ουσιαστικά ούτως ώστε η απεριόριστη ελεύθερη κυκλοφορία να παραβλάψει την ισορροπία της αγοράς και τα παραδοσιακά οφέλη των Κρατών ΑΚΕ στις αγορές του Ηνωμένου Βασιλείου, τα οποία προβλέπονται στο πρωτόκολλο αριθ. 4 που προσαρτάται στη Σύμβαση της Λομέ η οποία υπεγράφη στις 31 Οκτωβρίου 1979·

ότι, υπό τις συνθήκες αυτές, κρίνεται σκόπιμο να χορηγηθεί άδεια στο Ηνωμένο Βασίλειο, βάσει του άρθρου 115 πρώτο εδάφιο της συνθήκης, να παρατείνει για μια ορισμένη χρονική περίοδο την ισχύ των μέτρων προστασίας που προβλέπονται στην ανωτέρω απόφαση 80/1158/ΕΟΚ της 28ης Νοεμβρίου 1980·

ότι, δυνάμει της αποφάσεως 80/1158/ΕΟΚ, πρέπει να διατηρηθεί το καθεστώς ελευθέρας κυκλοφορίας που εφαρμόζεται κατά παράδοση στο Ηνωμένο Βασίλειο,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορηγείται άδεια στο Ηνωμένο Βασίλειο να παρατείνει την ισχύ των μέτρων προστασίας που προβλέπονται στο άρθρο 1 της αποφάσεως 80/1158/ΕΟΚ σχετικά με τις μπανάνες της διακρίσεως 08.01 Β Ι του Κοινού Δασμολογίου, καταγωγής τρίτων χωρών, που αναφέρονται στο παράρτημα, και οι οποίες τίθενται σε ελεύθερη κυκλοφορία στα άλλα Κράτη μέλη. Μια τέτοια άδεια δεν καλύπτει ποσότητα που αντιπροσωπεύει το 8 % των κατευθείαν εισαγωγών, καταγωγής των προαναφερθέντων τρίτων χωρών, η οποία θεωρείται αναγκαία για την κάλυψη των αναγκών του Ηνωμένου Βασιλείου από 1ης Ιουνίου 1981 μέχρι τις 31 Δεκεμβρίου 1981 οι οποίες δεν καλύπτονται από τις εισαγωγές καταγωγής χωρών ΑΚΕ και ΥΧΕ.

Η ποσότης αυτή πρέπει να κατανεμηθεί μεταξύ των αιτούντων τίτλο εισαγωγής βάσει κριτιρίων και μεθόδων που εφαρμόζουν συνήθως οι αρμόδιες αρχές.

Άρθρο 2

Η παρούσα απόφαση ισχύει από 1ης Ιουνίου 1981 μέχρι τις 31 Δεκεμβρίου 1981.

Άρθρο 3

Η παρούσα απόφαση απευθύνεται στο Ηνωμένο Βασίλειο.

Έγινε στις Βρυξέλλες, στις 27 Μαΐου 1981.

Για την 'Επιτροπή

Wilhelm HAFERKAMP

Αντιπρόεδρος

(1) ΕΕ αριθ. L 343 της 18. 12. 1980, σ. 41.

(2) Βολιβία, Καναδάς, Κολομβία, Κόστα Ρίκα, Κούβα, Σαν Σαλβαδόρ, Ισημερινός, ΗΠΑ, Γουατεμάλα, Νικαράγουα, Παναμάς, Φιλιππίνες, δομηνικανή Δημοκρατία, Βενεζουέλα, Ονδούρα, Αϊτή, Μεξικό.